Tom Cruise
Tom Cruise (õieti Thomas Cruise Mapother IV; sündinud 3. juulil 1962) on kolmel korral filmiauhinnale Oscar nomineeritud ja kolme Kuldgloobusega pärjatud USA filminäitleja ja produtsent. Ta on üks edukamaid filmitähti Hollywoodis, sest ta on ainuke näitleja, kellel on olnud järjest kuus üle 100 000 000 USA dollarise tuluga kassahitti. Tema esimene peaosa kassahitis oli 1983. aasta film "Risky Business" ("Riskibisnis"). Seejärel on ta mänginud paljudes edukates suurfilmides, nende hulgas 1986. aasta filmis "Top Gun" ja tetraloogias "Võimatu missioon". Ajakiri Forbes nimetas ta 2006. aastal maailma mõjuvõimsaimaks kuulsuseks. 18. novembril 2006 abiellus ta Itaalias Bracciano lähistel Odescalchi lossis Katie Holmesiga. Teenistuse viis läbi saientoloogia vaimulik.